દિલ્હીમાં થયેલ અમાનુષી ગેંગ રેપ બાદ લોકો જેમ રસ્તા પર ઊતરી આવ્યા હતા તેમ દુનિયાભરમાં લોકો રસ્તા પર આવીને વરસોથી થતા રહેતા સ્ત્રીઓ પરના અત્યાચારને વાચા આપવા માટે આ કેમ્પેઇન શરૂ કરવામાં આવ્યું છે ઇવ એન્સલર દ્વારા. ઇવ એન્સલર ન્યુયોર્કમાં જન્મી અને ઉછરી. તેણે વજાઇના મોનોલોગ નામે નાટક લખ્યું છે જે દુનિયાની ૪૮ ભાષાઓમાં ટ્રાન્સલેટ થયું છે અને ૧૪૦ દેશોમાં ભજવાયું છે. સ્ત્રીના જાતીય અંગને જો સ્ત્રી જ સહજતાથી સ્વીકારી ન શકે તો સમાજ કઇ રીતે સ્વીકારશે. કંઇક આવો જ સૂર છે આ નાટકનો. ઇવે આ નાટક દ્વારા ફંડ ઊભું કરીને વી ડે સંસ્થા દ્વારા દુનિયાભરમાં સ્ત્રી અને બાળાઓ પર થતા અત્યાચારોને અટકાવવા માટે ચળવળ શરૂ કરી છે. આ સંસ્થા ૧૯૯૮ની સાલમાં સ્થાપવામાં આવી છે. તેના ૧૫ વરસ પૂરાં થયાં ત્યારે તેની ઉજવણી કરવા માટે દુનિયાભરની વ્યક્તિઓને તેની ચળવળમાં જોડાવાની હાકલ કરીને કરી હતી. દરેક વ્યક્તિ ઊભી થઈને પોતાનો વિરોધ વ્યક્ત કરે તે જરૂરી છે. દુનિયામાં એવો સંદેશ એક સાથે એક અવાજે ઊઠવો જોઇએ કે હવેથી સ્ત્રી પર થતા અત્યાચારને મૂંગે મોઢે સાખી નહીં લેવાય. તેને અટકાવવાનો અમે દરેક પ્રયત્ન કરીશું. ઇવ પોતે પણ જાતીય સતામણીનો ત્રાસ વેઠી ચૂકી છે. જ્યારે તે બાળક હતી ત્યારે તેના પિતાએ તેની શારીરિક અને જાતીય સતામણી કરી હતી.